Investiții cruciale pentru sănătatea publică
Premierul Marcel Ciolacu și-a exprimat vineri satisfacția față de începerea efectivă a lucrărilor de construcție pentru cele trei spitale regionale de urgență din Iași, Cluj și Craiova, în cadrul unei vizite pe șantierul viitorului spital regional de la Iași. Acest moment este considerat un punct de cotitură după un blocaj de 15 ani.
Ciolacu a accentuat că succesul demarării acestor proiecte se datorează eforturilor coordonate ale mai multor instituții guvernamentale, precum Agenția Națională pentru Dezvoltarea Infrastructurii în Sănătate (ANDIS) și Ministerul Sănătății.
„După 15 ani, în sfârșit s-au pornit cele trei spitale regionale. A fost o muncă de echipă și a Agenției ANDIS și a Ministerului Sănătății și am reușit totuși să deblocăm, din punctul meu de vedere, cele mai importante investiții din domeniul sănătății,” a declarat Ciolacu.
Spitalul de la Iași, investiție de peste 600 de milioane de euro
Spitalul Regional de Urgență Iași va fi desfășurat pe o suprafață de teren de 120.000 metri pătrați în zona Moara de Vânt și va avea o suprafață construită totală de 202.689 metri pătrați. Cu nouă etaje, 850 de paturi și 20 de săli de operație, acesta va fi una dintre cele mai mari și moderne unități medicale din România. Valoarea totală a proiectului este estimată la 668 milioane de euro, finanțată din fonduri europene, împrumuturi de la Banca Europeană de Investiții și de la bugetul de stat.
Spitalele regionale de urgență – un pas către excelentă medicală
Alexandru Rafila, ministrul Sănătății, a subliniat importanța spitalelor regionale de urgență din Iași și Cluj, exprimând convingerea că aceste instituții medicale vor fi printre cele mai avansate din România și, probabil, din Uniunea Europeană. El a evidențiat necesitatea unor astfel de spitale, chiar și în contextul orașului București, care, deși dispune de mai multe unități medicale de urgență, are nevoie de instituții noi care să răspundă cerințelor ridicate ale calității îngrijirii pacienților.
Ministrul a subliniat că elaborarea proiectelor tehnice pentru aceste spitale și finalizarea licitațiilor pentru începerea construcțiilor au fost realizate cu eforturi susținute, iar construcția propriu-zisă a spitalelor de la Cluj și Iași este deja în curs. Același lucru se va întâmpla și pentru spitalul de la Craiova în perioada imediat următoare.
„Vor fi cu siguranţă cele mai avansate spitale din România şi probabil că unele dintre cele mai avansate spitale din Uniunea Europeană, ca şi nivel de furnizare a serviciilor, deservind zona Moldovei, zona Transilvaniei şi Oltenia. Bucureştiul, de exemplu, care are multe spitale de urgenţă, poate să facă faţă în alt mod, dar cu siguranţă şi în Bucureşti e nevoie de noi instituţii spitaliceşti care să corespundă acestor standarde de calitate a îngrijirii pacienţilor”, a declarat Alexandru Rafila.